Lararium

Larairuma edo lararioa antzinako erromatar etxeetan izaten zuten aldare bat zen. Etxebizitza erromatarretan, edikulu itxura zuen aldare edo tenplete txiki bat zen, otoitz egiteko eta familiaren espiritu babesleei eskaintzak egiteko, hau da: larei, manei (manes), penateei eta jainkoren bati. Patrizioen etxeetan, larariuma atarian egoten zen, errazago ikusteko, eta apalenetan, berriz, sukaldean; hala ere, ohikoa zen etxeko (domuseko) hainbat gelatan aldi berean aurkitzea (larario eramangarriak ere baziren), bai barruko geletan, bai kanpoan ere. Arellanoko erromatar villan, adibidez, biltegian bat aurkitu zen.       

Estilo beraren barruan, era askotako formak izan zitzakeen, familiaren garrantziaren arabera: luxuko larariumak marmoleko tabernakulu txikia ziren, eta txiroenak nitxo soila, horma-hobi apala edo apal hutsa. Guztiek, salbuespenik gabe, margoak erakusten zituzten, edo aipatutako espirituak gorpuzten zituzten eskulturatxoak jartzen zituzten. Horman margotuta ere irudikatzen zuten.

 Erabilera 
Familiaren eta etxeko kultuen gune nagusia zen. Bertan, arbasoak gurtzen ziren, eta familia bakoitzak bere jainko edo jeinu bereziak zituen, eta haiei eguneroko errituak eta eskaintza desberdinak egin behar zitzaizkien. Erromataren usteen arabera, eskaintza horiek egin ezean, hainbat ezbehar jaso zitzakeen etxeko jabeak. Bertan ere familiaren hainbat erlikia gordetzen ziren.

Erromatarren gurtza pribatua, nekazaritza eta familia giroko jaiei lotua, etxeko eremuaren eskumena zen, non pater familiasak apaiz gisa jarduten zuen. Familiaren larak etxekoen osasuna eta oparotasuna zaintzen zuten izpirituak ziren, esklaboak barne. Nerabeak bezala irudikatzen zituzten, oparotasunaren adarra esku batean, katilu bat bestean eta tunika labur batez jantzita. Iruditxoak zurez, hezurrez, brontzez edo beste material batzuez egiten ziren. Eskaintzak egiten zitzaizkien eta agur egiten zitzaien bidaia batetik irten eta itzultzean. Erromatarrak goizeko otoitza zuzentzen zien eta otorduetan plater bakoitzaren zati bat gordetzen zieten eta larariumean gordetzen ziren.
Baina bertan ez ziren bakarrik larak gordetzen. Bere baitan hartzen zituen penateak, despentsaren babesleak; jeinua, pater familiasen izpiritu zaindaria zena eta burua togaz estaltzen zuen gizon baten gisa irudikatzen zena; manak, arbaso familiarren izpirituak; baita beste jainko-jainkosa batzuk ere, hala nola Fortuna edo Merkurio eta beste, familiek babesle gisa gurtzen zituztenak. Larariumaren aurrean, familia-gertakizunak ospatzeko hainbat erritu ospatzen ziren, oturuntzekin batera, hala nola, pater familiasen urtebetetzea, geniusaren jaiarekin bat zetorrena; emazte berria familiako jainkoei aurkeztea eta seme bakoitzaren jaiotza, bederatzi eguneko buruan, purifikatu egiten zutena.

Lararioko eskaintzak askotarikoak ziren, baina batez, loreak eta girlandak aldarea apaintzeko, jeinuaren omenez hartzen zen ardoa, intsentsua, eztia, lurrinak, frutak, lore-koroak edo pasteltxoak. Etxeko jaunak otoitz egiten zien: "Etxe hau izan dadila guretzat ongi-iturri, zorion-bedeinkapen eta zorion-iturri". (Plauto, Hiru ezkutuak)

Laretarren sugeak agertzen da maiz,  Agatodeme edo Agatodemon izena zutenak. Laretako sugeak etxearen eta bertako bizilagunen izpiritu babesleak diren aldetik, irudirik ohikoena dira; hala ere, Agatodeme sugearen irudiak are garrantzi handiagoa du eremu Vesuvioko eskualdean (Ponpeia eta Herkulano kasu). Etxea zorigaitzetik babesten duen jeinu edo izpiritu ongilea da, eta etxebizitzako okupatzaileen ugalketa indarra irudikatzen du (sentsu oro harrean). Badirudi Agathos daimon grekoarekin lotuta dagoela, pertsonen bizitza babesten eta laguntzen duen izpiritu ongilearekin. Gandorra duen suge bat bezala irudikatzen da, banaka edo bikoteka, aldare bat babestuz eskaintzekin, eskuarki arrautza bat, anana bat, piku batzuk edo datil batzuk, sakrifizio ez gordinetan ohikoak ziren eskaintzak. Izpiritu hori irudikatuta agertzen denean, Naturako elementu batera agertzen da, hala nola landare eta animaliekin, agian, soroen eta uzten gainean duten babesari erreferentzia eginez.    

 Tresnak 

 Salinum: gatzaren edukiontzia
 Gutus: esne edo ardoarentzako edukiontziak
 Patera: eskaintzetarako platera
 Intsentsua: jainkoei eskaintza
 Acerra: intsentsuarentzako edukiontzia
 Intsentsu-ontzi (Turibulum): intsentsu-erregailua
 Kriseilu (Lucerna): lanpara

 Erreferentziak 

 Kanpo estekak 

  Lararium, NovaRoma
 . «La religión doméstica». Museo Arqueológico Nacional, MAN.

Kategoria:Antzinako Erromako erlijioa